Man skal hjælpe ofre for vold, før man hjælper voldsudøverne. Sådan lyder logikken bag en ny revurdering af handlingsplanen mod vold i familien.

Regeringen har sammen med Socialdemokraterne, de Radikale, SF og de Konservative rykket rundt på millionerne i planen og blandt andet taget knap tre millioner kroner fra botilbud til voldsudøvende mænd for at styrke indsatsen med botilbud og rådgivning til voldsudsatte mænd.

»Vi vil hellere prioritere ofrene end de voldsudøvende,« siger minister for børn, undervisning og ligestilling Ellen Trane Nørby (V) og uddyber:

»Hvis jeg skal prioritere mellem mænd, der udsættes for vold af deres hustruer - og som i dag ikke har tilstrækkelige tilbud for også at kunne se deres børn - så vil jeg hellere prioritere hjælpen til dem end hjælpen til den mand, der slår sin kone.«

Undersøgelser peger på, at omkring 10.000 mænd årligt udsættes for vold fra deres partner. Planen øremærker 7,5 millioner kroner til blandt andet at etablere botilbud til de voldsramte mænd.

Men voldsudsatte mænd har ikke lige så ofte som kvinder behov for at få hjælp til tag over hovedet, lyder vurderingen fra speciallæge Karin Helweg-Larsen, der har forsket i partnervold i mange år.

»Vi lavede for et par år siden en undersøgelse, og det var ret vanskeligt at finde voldsramte mænd, der boede i et botilbud udelukkende fordi, de havde været udsat for vold i hjemmet,« siger hun og tilføjer:

»De voldsudsatte mænd er ikke ret mange i forhold til kvinderne - og de kan meget nemmere beholde deres bolig. Hvis en kvinde er voldelig over for en mand, er han meget, meget sjældent i livsfare. Derfor er der ikke et lige så stort behov for at oprette krisecentre til voldsramte mænd. Det er stadig kvinderne, der har absolut mest behov for beskyttelse.«

Ministeren erkender, at kvinderne fortsat er de mest udsatte, men hun mener alligevel ikke, at handlingsplanen hjælper skævt.

»Vi har en særskilt indsats for kvinder, der oplever vold. Men igennem en lang årrække har indsatsen over for mænd, der udsattes for vold, været stærkt underprioriteret. 10.000 mænd udsættes hvert år for vold. Det tal er 28.000 for kvinder. Derfor er der behov for fokus på og hjælp til begge køn,« siger Ellen Trane Nørby.

Partierne styrker samtidig indsatsen mod kærestevold med 4,5 millioner kroner. Ifølge Statens Institut for Folkesundhed vil hver 14. unge kvinde og hver 20. unge mand, inden de er fyldt 24 år, have oplevet kærestevold. Handlingsplanen giver behandlingstilbud til de unge, så de ikke tager volden med ind i voksenlivet. Som med så mange andre ting er pengene givet bedst ud med forebyggelse, påpeger Karin Helweg-Larsen:

»Først og fremmest er der brug for oplysning, oplysning og oplysning. At man lærer sine egne grænser at kende og for mændenes vedkommende lærer at tackle sin vrede, så man får andre mekanismer end at slå løs,« siger hun.

Et sidste stort fokuspunkt for handlingsplanen er at begrænse stalking. Der afsættes 6,5 millioner kroner til indsatsen.

»Der er mellem 100.000-130.000, der hvert år udsættes for stalking. Det er enormt ubehageligt og ødelægger mange menneskers liv,« siger Ellen Trane Nørby.